王冕
钱塘纪行
废苑荒凉官树老，春雨濛濛长芳草。
翠石玲珑绾毒蛇，土花乱贴榆钱小。
犹忆建炎南渡时，五云护拥蛟龙旌。
金舆玉辇事游幸，名花不待东风吹。
紫霞蒲萄动春浪，腰鼓腾雷盘锦杖。
千官景从轩冕入，歌声婉转青天上。
阊闾新启铜龙楼，长江万里为鸿沟。
中原北望草木秋，王孙不识山河愁。
垂衣东南成至治，百五十年真梦寐。
只今往事漫蒿莱，文物衣冠俱扫地。
西湖水昏迷钓船，南屏月冷啼杜鹃。
咸平元祐事茫然，梅花杨柳俱忘言。
鄂州老将呼不起，石塔如壶枕江尾。
行殿白日古磷飞，游子无言泪如水。